  Анжелика Тихонова корреспондент Дэри ёросысь Италмас каргуртын выль стадион лэсьтозы, со ньыль пол олимпи чемпионкалэсь, дуннелэн вить пол чемпионкаезлэсь, СССР-лэн 39 пол чемпионкаезлэсь Галина Кулаковалэсь нимзэ нуллоз. Со сярысь Удмуртилэн тӧроез Александр Бречалов 29-тӥ оштолэзе дано спортменкаез вордӥськем нуналэныз ӟечкылакуз вераз, ивортэ элькун тӧролэн но кивалтэтлэн пресс-службазы. Пумиськонзы улсын Александр Бречалов но Галина Кулакова вуоно стадионлы интыез учкизы. Со Италмасысь шор ёзо школа вӧзын луоз. Отчы футболэн но баскетболэн шудыны туала бусыос, тренажёръёсын площадка, тэтчан гу, бызьылон сюресъёс, 150 интылы чаклам липет улэ пыртэм трибуна, инвентарез дасяны ВАКС-кабина лэсьтозы Стадионын школаын дышетскисьёс, каргуртын но матысь гуртъёсын улӥсьёс спортэн вырыны быгатозы. Озьы ик отын ёрос но элькун ӵошатсконъёсты радъялозы. Выль стадионэз 2021-тӥ арын гужем лэсьтыны кутскозы но коньывуонозь вуттозы. Та дырлы ӵектос дасян ужъёс быдэстэмын, ужкагазъёсты эскеронъёс мыно.  Тегъёс: Спорт Удмуртия Дэри лэсьтськон ГалинаКулакова стадион  